
Tisztelt Képviselő-testület!

I. Előzmények:

Fót Város Önkormányzata - közbeszerzési eljárás eredményeként - 2022. augusztus 31-én szolgáltatási szerződést kötött a Blaguss Agora Hungary Kft.-vel autóbusszal végzett különcélú menetrend szerinti személyszállítási szolgáltatási feladat ellátására. A szolgáltatást kizárólag fóti lakosok vehetik igénybe, díjmentesen, más utasok a járatok használatából kizárásra kerültek. A járatok jelenleg kizárólag munkanapokon szállítják az utasokat.
Az elmúlt évek során ez az ingyenes járat, valamint az Auchan által működtetett, szintén ingyenes buszjárat egymást kiegészítve biztosították Fót Város lakosainak közösségi közlekedését. Az Auchan Magyarország Kft. - hivatalos levél keretében - 2022. július 28-án jelezte, hogy a szolgáltatást 2022. augusztus 31. napjával - a járat kihasználatlanságára hivatkozva - megszünteti. A felek között - a korábban megkötött együttműködési megállapodásra, valamint az évek óta fennálló jó kapcsolatra való tekintettel - megvalósuló egyeztetések eredményeként az Auchan három - az áruháztól 6.45, 13.00, 14.45 órakor induló - járat fenntartását 2022. október 31. napjáig vállalta. 

A Hivatal 204/2022. számon előterjesztést készített a Képviselő-testület szeptemberi rendes ülésére a kieső Auchan járat ideiglenes pótlása céljából. Mivel október 31. után egy ingyenes járat sem megy Fót-Sikátorpusztára, illetve a reggeli és délutáni időben az iskolások nem férnek fel a helyi buszra, a járat folytonosságát biztosítandó egy átmeneti három hónapos időtartamra versenyeztetés alapján, majd a közbeszerzési eljárás lefolytatása után nyertes ajánlattevő(k) által folyamatos szolgáltatás nyújtásával lenne biztosítható a kieső járatok pótlása.
A tárgyban készített előterjesztést a Képviselő-testület megtárgyalta és a 199/2022.(IX. 29.) KT-határozat 1./ pontjában foglaltak alapján arra született javaslat, hogy a fóti lakosú gyermekek részére, akik fóti iskolába járnak egyfajta bérlettámogatást dolgozzon ki a Hivatal, melynek keretében a településen áthaladó helyközi volán autóbusz tanuló-bérletek árát támogatás formájában átvállalja az Önkormányzat.
A Képviselő-testület a 212/2022.(X.27.) KT-határozatban döntött a helyi tanulói utazási bérlet támogatásról. 

II. A döntéshez szükséges információk, tájékoztatások:

Jelen előterjesztés a korábbi Auchan – az áruháztól 6.45, 13.00, 14.45 órakor induló – járatainak pótlását célozza (ld. melléklet: Menetrend). 1 járat hossza 27 km, így 22 munkanappal számolva a havi járathossz 1.782 km.

Becsült érték:
A közbeszerzési eljárás becsült értéke: nettó 37.800.000 Ft (bruttó 48.006.000 Ft) 18 hónapra (amennyiben márciustól indul a szolgáltatás), havi szolgáltatási díj nettó 2.100.000 Ft, bruttó 2.667.000 Ft, 2022. szeptember 22. napján kelt indikatív árajánlat alapján.
A közbeszerzési eljárás összeszámított becsült értéke: nettó 90.266.886 Ft, bruttó 114.638.945 Ft.
A Blaguss Agora Hungary Kft-vel hatályos – különcélú személyszállítási szolgáltatásra megkötött - Szolgáltatási szerződésben meghatározott szolgáltatási díjak összege egybeszámítandó jelen eljárás becsült értékével (mely 24 hónapra összesen nettó 52.466.886 Ft, bruttó 66.632.945 Ft). 

Bírálati szempont:	legjobb ár-érték arány
1. Ajánlati ár (havi nettó, Ft)* 							70 – súlyszám
2. A teljesítéshez használt autóbuszok életkorának átlaga (években)		30 – súlyszám

*A Kormány üzemanyag-árazására vonatkozó rendelete az autóbuszokra nem vonatkozik, a szolgáltatóknak piaci áron kell az üzemanyagot vételezni. A kiszámíthatatlan energiaárak miatt az indikatív ajánlatot adó társaság - az eredeti elképzelésnek megfelelően - az ajánlatát dinamikus árazás szerint készítette. Azonban ez a konstrukció közbeszerzési szempontból nem javasolt, ugyanis mátrix alapján adott ajánlati árak nem lennének összehasonlíthatóak. Mindezen okokból – az eddigiekhez hasonlóan – javasoljuk egyösszegű ajánlati ár megadását a közbeszerzési eljárás során. Ugyanakkor az energiaárak kiszámíthatatlanságának és a szolgáltató üzleti kockázatának mérséklése céljából szükséges a KSH által közölt éves inflációs ráta szerinti díjnövekmény lehetőségét a szerződésben biztosítani.  

Szerződés időtartama:
Határozott idejű Szolgáltatási szerződés 2024. augusztus 31-ig.
A Blaguss Agora Hungary Kft-vel az autóbusszal végzett különcélú személyszállítás tárgyában megkötött Szolgáltatási szerződés lejárata 2024. augusztus 31., így a szolgáltatások beszerzése egy eljárás keretében történhet.

Pénzügyi-gazdasági, illetve műszaki-szakmai alkalmasság (javasoljuk az alábbiak előírását):
Műszaki-szakmai alkalmasság: 
· Alkalmas az Ajánlattevő, ha rendelkezik az 5/1990. (IV.12.) KöHÉM rendeletnek és a 89/1988. (XII.20.) MT rendeletnek megfelelő műszaki állapotú, legalább 1 db, a szolgáltatás teljesítésére alkalmas, 1+17 fő (1 fő gépjárművezető, 17 fő utas) ülőhellyel rendelkező, klimatizált, mozgáskorlátozottak utaztatására is alkalmas (alacsonypadlós) autóbusszal.
· Alkalmas az Ajánlattevő, ha rendelkezik legalább 1 fő, a 261/2011. (XII.7.) Korm. rendelet előírásainak megfelelő végzettséggel és képzettséggel (hatályos és megfelelő kategóriás gépjárművezetői engedély és hatályos PÁV II. vizsga) rendelkező gépjárművezetővel.
· Alkalmas az Ajánlattevő, ha rendelkezik a székhelye szerint illetékes megyei (fővárosi) kormányhivatal által – a 261/2011. (XII.7.) Korm. rendelet előírásai alapján – kiállított autóbusszal díj ellenében végzett személyszállítási engedélykivonatokkal. 
· Alkalmas az Ajánlattevő, ha rendelkezik az elmúlt három évben legalább egy darab, egy év időtartamban, azonos nagyságú városban, a teljesítési előírásoknak és a szerződésnek megfelelő módon teljesített közbeszerzés tárgya szerinti szolgáltatás referenciával. 

Biztosítékok:
A szerződésben az alábbi biztosítékok előírása indokolt:
· Késedelmi kötbér: havi szolgáltatási díj 1%-a (max. 20%) alkalmanként a 15 percet meghaladó regisztrált késés esetén
· Hibás teljesítési kötbér: havi szolgáltatási díj 1%-a (max. 20%) alkalmanként a regisztrált min. 1 darab járatkimaradás, illetve megálló kihagyás esetén
· Meghiúsulási kötbér: havi szolgáltatási díj 20%-a
Szerződéskötési feltétel: Nyertes Ajánlattevőnek rendelkeznie kell a teljesítés során üzemelő gépjárművek forgalmi rendszáma szerinti kötelező gépjármű-felelősségbiztosítással.

Mindezek alapján a Dr. Sándor Ügyvédi Iroda elkészíti a közbeszerzési eljárás dokumentációját. 

A fentiek alapján a következő határozati javaslatot terjesztem a Tisztelt Képviselő-testület elé.






III. Határozati javaslat:

…/2022.(XII.08.) KT-határozat

1./ Fót Város Önkormányzat Képviselő-testülete az „Autóbusszal végzett menetrend szerinti személyszállítási szolgáltatási feladat ellátása Fóton” tárgyában jelen KT-határozat melléklete szerinti Menetrend alapján a nyílt közbeszerzési eljárást megindítja és felkéri a Dr. Sándor Ügyvédi Irodát, hogy a közbeszerzési eljárást folytassa le. 

2./ Fót Város Önkormányzat Képviselő-testülete felkéri a Polgármestert, hogy az „Autóbusszal végzett menetrend szerinti személyszállítási szolgáltatási feladat ellátása Fóton” tárgyában indított közbeszerzési eljárás nyertesének személyére vonatkozó döntést hozza meg. Az ajánlatok értékelésének szempontja a legjobb ár-érték arány. 

3./ Fót Város Önkormányzat Képviselő-testülete felkéri a Polgármestert, hogy az „Autóbusszal végzett menetrend szerinti személyszállítási szolgáltatási feladat ellátása Fóton” tárgyában lefolytatott közbeszerzési eljárás eredményessége esetén az eljárás nyertesével a Szolgáltatási szerződést írja alá.

4./ Fót Város Önkormányzat Képviselő-testülete felkéri a Polgármestert, hogy a szolgáltatás 2023. és 2024. évi fedezetét az Önkormányzat 2023. évi és 2024. évi költségvetésébe tervezze be. A Képviselő-testület az energiaárak miatti, esetleges, szerződésben szabályozott mértékű – KSH által közölt éves inflációs ráta szerinti - díjnövekmény fedezetét a költségvetésben biztosítani fogja. 

Felelős: polgármester

Határidő: 1./ pont: eljárás indítása 2023. január 6.; 2./ pont: 2023. február 15.; 3./ pont: 2022. február 28.; 4./ pont: 2023. és 2024. évi költségvetések tervezése

Jogszabályi hivatkozás:
· Fót Város Önkormányzat Képviselő-testületének 9/2022.(IV. 1.) önkormányzati rendelete a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020.(IX.28.) önkormányzati rendelet módosításáról 57. § (minősített többség)
· Fót Város Önkormányzata és a Fóti Közös Önkormányzati Hivatal Beszerzési és Versenyszabályzata, elfogadta Fót Város Önkormányzatának Képviselő-testülete a 177/2021.(IX.30.) KT-határozatával, Egységes szerkezetben a 214/2022.(X.27.) KT-határozatban foglalt módosításokkal

Az előterjesztés és a KT-határozat melléklete: Menetrend
1

